31999R0676
L 083/40
JURNALUL OFÍCIAL AL UNIUNII EUROPENE
REGULAMENTUL (CE) NR. 676/1999 AL COMISIEI
din 26 martie 1999
de modificare pentru a cincea oară a Regulamentului (CE) nr. 785/95 privind normele de aplicare a Regulamentului (CE) nr. 603/95 al Consiliului privind organizarea comună a piețelor în sectorul furajelor uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 603/95 al Consiliului din 21 februarie 1995 privind organizarea comună a piețelor în sectorul furajelor uscate (1), modificat ultima dată de Regulamentul (CE) nr. 1347/95 (2), în special articolul 18;
întrucât articolul 2 alineatul (2) litera (a) prima liniuță din Regulamentul (CE) nr. 785/95 al Comisiei din 6 aprilie 1995 de stabilire a normelor de aplicare a Regulamentului (CE) nr. 603/95 al Consiliului privind organizarea comună a piețelor în sectorul furajelor uscate (3), modificat ultima dată de Regulamentul (CE) nr. 1794/97 (4), prevede că uscătoarele care urmează să fie folosite la deshidratarea furajelor trebuie să atingă o temperatură a aerului, la punctul de admisie, de minimum 93 °C;
întrucât un număr mare de studii științifice arată că uscarea furajelor la temperatură înaltă conservă valoarea nutritivă a unui produs de calitate superioară, în special conținutul de beta-caroten;
întrucât situația pe piața furajelor uscate, caracterizată de scăderea prețurilor și creșteri ale producției, impune garantarea aprovizionării cu produse finite cu valoare nutritivă mare obținute în condiții competitive comparabile și justificarea valorii ajutorului acordat ca și contribuție la finanțarea cheltuielilor de prelucrare; întrucât acest obiectiv poate fi atins prin extinderea practicii uscării la temperatură înaltă;
întrucât prelucrarea furajelor se realizează la temperatură înaltă în majoritatea instalațiilor de prelucrare; întrucât este necesar să se ia măsuri ca instalațiile care încă funcționează la o temperatură a aerului la punctul de admisie de 93 °C să fie modificate într-un interval de timp rezonabil, pentru a se conforma practicii respective;
întrucât modificările tehnice necesare în acest scop fac indispensabilă confirmarea autorizării instalației de către autoritatea competentă;
întrucât, la ora actuală, în unele state membre, funcționează un număr redus de uscătoare cu bandă orizontală, care ating o temperatură a aerului la punctul de admisie de cel puțin 110 °C; întrucât acestea sunt instalații mici, de capacitate redusă, a căror temperatură de funcționare nu poate crește fără modificări tehnice considerabile; întrucât aceste instalații pot, ca atare, să beneficieze de o derogare de la obligația de a asigura o temperatură de uscare de minimum 350 °C, având în vedere că nu vor mai fi aprobate instalații noi de acest tip începând cu anul de comercializare 1999/2000;
întrucât articolul 15 litera (b) din Regulamentul (CE) nr. 785/95 prevede obligația statelor membre de a informa Comisia cu privire la suprafețele și cantitățile care fac obiectul contractelor de livrare și al declarațiilor; întrucât experiența a demonstrat că notificarea poate genera informații contradictorii și nesatisfăcătoare; întrucât această metodă de informare trebuie, prin urmare, eliminată;
întrucât Comitetul de gestionare a furajelor uscate nu și-a dat avizul în termenul stabilit de președintele său,
ADOPTĂ PREZENTUL REGULAMENT:
Articolul 1
Regulamentul (CE) nr. 785/95 se modifică după cum urmează:
1.
La articolul 2 alineatul (2) litera (a), prima liniuță se înlocuiește cu următorul text:
„-
temperatura aerului la punctul de admisie de minimum 350 °C; totuși, uscătoarele cu bandă orizontală, care generează o temperatură a aerului la punctul de admisie de minimum 110 °C, aprobate înainte de începutul anului de comercializare 1999/2000 nu sunt obligate să respecte această cerință;”.
2.
La articolul 15, litera (b) se elimină.
Articolul 2
(1) Modificările tehnice necesare a fi aduse uscătoarelor în conformitate cu articolul 1 alineatul (1) se realizează fără a aduce atingere obligației de a notifica autoritatea competentă, în termenul stabilit la articolul 4 alineatul (1) litera (a), ultimul paragraf din Regulamentul (CE) nr. 785/95, în vederea obținerii confirmării aprobării.
(2) Statele membre comunică Comisiei, până la 15 mai 1999, o listă a uscătoarelor cu bandă orizontală, aprobate înainte de începutul anului de comercializare 1999/2000, care, în consecință, pot să beneficieze de derogarea prevăzută la articolul 1 alineatul (1).
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament se aplică de la data intrării sale în vigoare, cu excepția articolului 1 alineatul (1) care se aplică începând cu 1 aprilie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 martie 1999.